b'\n_START_ARTICLE_\nSvjetla velegrada\n_START_SECTION_\nFilmska ekipa\n_START_PARAGRAPH_\nRe\xc5\xbeija: Charles Chaplin_NEWLINE_Glume: Charles Chaplin (Skitnica), Virginia Cherrill (Slijepa djevojka), Florence Lee (Baka djevojke), Harry Myers (Ekscentri\xc4\x8dni milijuna\xc5\xa1), Al Ernest Garica (Butler) i dr.\n_START_SECTION_\nRadnja\n_START_PARAGRAPH_\nUsred modernog grada organizirana je neka sve\xc4\x8danost radi sve\xc4\x8dane prezentacije jednog spomenika. No kada se podignu zastori otkriju skitnicu kako spava na spomeniku, pa ga gomila otjera. Uvijek siroma\xc5\xa1ni i jednostavni skitnica upozna slijepu djevojku koja prodaje cvije\xc4\x87e na ulici te se zaljubi u nju. Djevojka \xc4\x8duje zvuk rasko\xc5\xa1ne limunzine te slu\xc4\x8dajno zamijeni skitnicu za milijuna\xc5\xa1a. Ona mu poka\xc5\xbee svoj stan u kojem \xc5\xbeivi sa bakom. Skitnica otkriva da joj treba velika svota novca za operaciju uz pomo\xc4\x8d koje bi opet mogla progledati, pa joj odlu\xc4\x8di nekako pomo\xc4\x8di._NEWLINE_Jedne no\xc4\x87i slu\xc4\x8dajno spasi \xc5\xbeivot pijanog milijuna\xc5\xa1a koji se je htio utopiti u rijeci te mu ovaj postane prijatelj. Oni se zabavljaju i vesele, no samo dok je milijuna\xc5\xa1 pijan \xe2\x80\x93 kada ujutro otrijezni ne prepoznaje skitnicu te ga da izbaciti iz svoje ku\xc4\x87e. Skitnica prona\xc4\x91e male honorarne poslove, kao \xc5\xa1to je \xc4\x8di\xc5\xa1\xc4\x8denje ulice, ali uvijek dobiva otkaz. Jednom se prijavi na natje\xc4\x8daj boksanja kako bi osvojio glavnu nov\xc4\x8danu nagradu, ali izgubi usprkos hrabroj borbi. Opet sretne pijanog milijuna\xc5\xa1a koji mu odlu\xc4\x8di dati novac. No zbog nesporazuma biva optu\xc5\xbeen za kra\xc4\x91u, uhi\xc4\x87en od policije i stavljen u zatvor, ali ne prije nego \xc5\xa1to djevojci da novac za operaciju. Nakon nekoliko godina, skitnica biva pu\xc5\xa1ten iz zatvora. Hoda ulicama bez cilja sve dok slu\xc4\x8dajno ponovno ne sretne djevojku, koja je progledala nakon operacije. Po\xc5\xa1to ga nikada nije vidjela, ona ga ne prepozna. No onda ga dotakne i \xc4\x8duje njegov glas te ga prepozna i prvi put ugleda, te shvati da nije bogata\xc5\xa1 nego obi\xc4\x8dan skitnica.\n_START_SECTION_\nPrijem\n_START_PARAGRAPH_\nOrson Welles je izjavio da mu je ovo najdra\xc5\xbei film. 1963. \xc4\x8dasopis Cinema je zamolio Stanleyja Kubricka da nabroji svojih 10 najdra\xc5\xbeih filmova \xe2\x80\x93 \xe2\x80\x9eSvjetla velegrada\xe2\x80\x9c na\xc5\xa1la su se na 5. mjestu. Ruski redtaelj Andrej Tarkovski je tako\xc4\x91er u svojoj listi 10 najdra\xc5\xbeih filmova 1972. stavio \xe2\x80\x9eSvjetla velegrada\xe2\x80\x9c na 5. mjestu. Federico Fellini je priznao da njegov film \xe2\x80\x9eCabirijine no\xc4\x87i\xe2\x80\x9c citira ovaj film. Woody Allen je u dokumentarcu \xe2\x80\x9eCharlie: The Life and Art of Charles Chaplin\xe2\x80\x9c izjavio da su \xe2\x80\x9eSvjetla velegrada\xe2\x80\x9c Chaplinov najbolji film.\n_START_SECTION_\nKritike\n_START_PARAGRAPH_\nSvi kriti\xc4\x8dari su se slo\xc5\xbeili da su \xe2\x80\x9eSvjetla velegrada\xe2\x80\x9c veliki film, jedan od najboljih Chaplinovih filmova koji je uspje\xc5\xa1no spojio komediju i dramu. Tako je u svojoj recenziji kriti\xc4\x8dar Bob Bloom napisao: \xe2\x80\x9eNajbolji i najdirljiviji kraj u bilo kojem filmu. Chaplinovo remek-djelo mije\xc5\xa1a komediju i osje\xc4\x87aje; prvo vas tjera nas smijeh a onda vam stvori suzu u oku\xe2\x80\x9c. Thomas Delapa tako\xc4\x91er je hvalio film: \xe2\x80\x9e\xc4\x8cetiri godine nakon \xc5\xa1to je po\xc4\x8delo zvu\xc4\x8dno razdoblje, Charlie Chaplin je snimio virtuozno odglumljenu tragikomediju koja ga je predstavila u najsentimentalnijem izdanju, ali je on svjedeno genij\xe2\x80\x9c, kao i Mark Bourne: \xe2\x80\x9eSvjetla velegrada\xe2\x80\x9c su jedan od rijetkih filmova gdje je Chaplin ugradio dobro strukturiranu pri\xc4\x8du umjesto lanca povr\xc5\xa1no povezanih (makar briljantno izvedenih) komi\xc4\x8dnih trenutaka. Koliko god bila uspje\xc5\xa1na i ambiciozna, \xe2\x80\x9ePotraga za zlatom\xe2\x80\x9c se doimala epizodi\xc4\x8dno \xe2\x80\x9eModerna vremena\xe2\x80\x9c su onoliko stabilna koliko i Lego kockice...A zadnja scena. Ako vas ona ne dirne, niste prikladni za normalno dru\xc5\xa1tvo\xe2\x80\x9c._NEWLINE_U svojoj listi velikih filmova, Roger Ebert je ovo zapisao o filmu; \xe2\x80\x9eAko bi se mogao sa\xc4\x8duvati samo jedan Chaplinov film, \xe2\x80\x9eSvjetla velegrada\xe2\x80\x9c bi se najvi\xc5\xa1e pribli\xc5\xbeila do te to\xc4\x8dke u kojoj predstavlja najrazli\xc4\x8ditije varijacije njegovog genija. Film sadr\xc5\xbei slapstick, patos, pantomimu, savr\xc5\xa1enu fizi\xc4\x8dku koordinaciju, melodramu, dostojanstvo te naravno skitnicu \xe2\x80\x93 lik koji je vjerojatno najpoznatija osoba na svijetu...U \xe2\x80\x9eSvjetlima velegrada\xe2\x80\x9c jedini prijatelji skitnice su oni ljudi koji ga ne vide ili ne mogu vidjeti ispravno; pijani milijuna\xc5\xa1 koji ga ne prepoznaje kada se otrijezni, te slijepa djevojka. Njegov ofrcani izgled ga odvaja te \xc4\x8dini da ga ljudi izbjegavaju i stavljaju u stereotip; skitnica nije jedan od nas. Za razliku od likova Keatona, koji imaju poslove te sudjeluju u dru\xc5\xa1tvenom \xc5\xbeivotu, skitnica je izoliran otu\xc4\x91enik i usamljena osoba...Po\xc5\xa1to sam nedavno ponovno pogledao \xe2\x80\x9eSvjetla velegrada\xe2\x80\x9c i \xe2\x80\x9eModerna vremena\xe2\x80\x9c, jo\xc5\xa1 uvijek sam o\xc4\x8daran njihovim \xc4\x8darima. Chaplinov talent je zbilja bio \xc4\x8daroban\xe2\x80\x9c.'